มั่นใจมีงบประมาณจ้างครู ธุรการ นักการภารโรง ต่อเนื่อง กำชับจ่ายเงินตรงเวลา
นางสาวตรีนุช เทียนทอง รัฐมนตรีว่าการกระทรวงศึกษาธิการ (ศธ.) เปิดเผยว่า จากการลงพื้นที่ตรวจเยี่ยมการจัดการเรียนการสอนที่จังหวัดสมุทรปราการ และได้รับฟังปัญหาของครูและบุคลากรทางการศึกษา ที่ต้องการให้กระทรวงศึกษาธิการช่วยเหลือ พบว่า ครูธุรการ มีความมั่นใจว่า สำนักงานคณะกรรมการการศึกษาขั้นพื้นฐาน (สพฐ.) จะจ้างต่อถึงสิ้นปีงบประมาณ 2565 หรือถึงวันที่ 30 กันยายน 2565 หรือไม่ และไม่ได้รับเงินเดือนค่าจ้างประจำทุกเดือน บางเดือนไม่ได้รับ แต่ไปรวมจ่าย 2 เดือน ซึ่งตนเองได้สอบถามไปยัง นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) แล้ว พบว่า ที่ผ่านมามีปัญหาในการได้รับจัดสรรงบประมาณที่ไม่เป็นไปตามแผน และขณะนี้ได้แก้ไขแล้ว อีกทั้งเมื่อวันที่ 15 มีนาคม 2565 ที่ประชุมคณะรัฐมนตรี มีมติอนุมัติจัดสรรงบประมาณ 1,800 ล้านบาท เพื่อมาดูแลครูทั้งหมด ซึ่งเป็นกลุ่มหลัก ได้แก่ ครูผู้สอน กลุ่มครูขาดแคลน กลุ่มครูคลังสมอง ครูวิทย์-คณิต กลุ่มครูที่ดูแลน้องเด็กพิเศษ บุคลากรด้านธุรการและนักการภารโรงแล้ว จึงขอให้มั่นใจ สพฐ. จะจ้างต่อเนื่องถึงวันที่ 30 กันยายนแน่นอน และกำชับให้จ่ายเงินเดือนครูตรงเวลาสำหรับในปีงบประมาณ 2566 กระทรวง ศธ.ได้เสนอโครงการสนับสนุนนโยบายและจุดเน้นของ ศธ. ในส่วนของการจ้างครูและธุรการ โรงเรียนสังกัดสำนักงานคณะกรรมการการศึกษาขั้นพื้นฐาน (สพฐ.) 3 โครงการ วงเงิน 6,108 ล้านบาท โดยจะจ้างต่อเนื่องทุกคน จำแนกเป็น โครงการครูผู้ทรงคุณค่าของแผ่นดิน 610 คน วงเงิน 104 ล้านบาท โครงการครูคลังสมอง 1,757 คน กับโครงการจ้างเหมาครูและบุคลากรต่างๆ สำหรับโรงเรียนปกติ 44,291 คน วงเงินรวม 6,004 ล้านบาท ซึ่ง ครม.ได้ให้ความเห็นชอบและนำเสนอต่อรัฐสภา ซึ่งมีมติรับหลักการในวาระ 1 แล้ว ขณะนี้อยู่ในขั้นตอนการพิจารณาของคณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปี พ.ศ.2566 ขอให้มั่นใจได้ว่า พลเอก ประยุทธ์ จันทร์โอชา นายกรัฐมนตรีและกระทรวงศึกษาธิการ ได้ให้ความสำคัญกับบุคลากรทุกกลุ่ม